Vrou vermoor tiener glo in bad kookwater | Maroela Media
'n Vrou is Dinsdag in hegtenis geneem op aanklag van moord toe sy 'n familielid se dood by 'n polisiestasie in Pretoria aangemeld het.
Die vrou (32) het aangevoer dat die familielid (17) kwansuis selfmoord gepleeg het, maar polisiebeamptes het onraad vermoed.
Volgens kapt. Daniel Mavimbela, woordvoerder van die polisie, het die vrou en die tiener glo gister stry gekry in hul woonstel in Sunnyside waarna die vrou die tiener na bewering in 'n bad kookwater forseer het.
'n Voorlopige polisie-ondersoek dui daarop dat die tiener brandwonde oor haar liggaam opgedoen het. 'n Nadoodse ondersoek sal egter die presiese oorsaak van die tiener se dood bevestig, het Mavimbela gesê.
Een van die polisiebeamptes op die toneel wat die tiener se liggaam in die bad aangetref het, is "geskok en platgeslaan", het Mavimbela gesê.
Polisiebeamptes sal na verwagting verskeie beradingsessies bywoon om die trauma van dié misdaadtoneel te probeer verwerk.